
	EUROPA-KOMMISSIONEN


Bruxelles, den 7.6.2010
KOM(2010)293 endelig
2010/0161 (NLE)

 
Forslag til

RÅDETS GENNEMFØRELSESAFGØRELSE

om tilladelse til Polen til at anvende en særlig foranstaltning, der fraviger artikel 26, stk. 1, litra a), og artikel 168 i Rådets direktiv 2006/112/EF om det fælles merværdiafgiftssystem

BEGRUNDELSE

1. Baggrunden for forslaget

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem
 (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen (moms) eller for at forhindre visse former for momsunddragelse eller momsundgåelse.

Ved brev registreret i Kommissionens Generalsekretariat den 16. november 2009 anmodede Republikken Polen om tilladelse til at indføre en foranstaltning, der fraviger momsdirektivets artikel 26, stk. 1, litra a), og artikel 168.

I overensstemmelse med momsdirektivets artikel 395, stk. 2, underrettede Kommissionen ved brev af 14. december 2009 de øvrige medlemsstater om anmodningen fra Republikken Polen. Ved brev af 17. december 2009 meddelte Kommissionen Republikken Polen, at den rådede over alle de oplysninger, den fandt nødvendige for at kunne behandle anmodningen som beskrevet nedenfor.

Langt de fleste virksomheder i Polen, dvs. over 95 %, er klassificeret som mikrovirksomheder, hvoraf mange er familieforetagender. De biler, der ejes eller leases af disse virksomheder, anvendes således ofte både til erhvervsmæssig og privat brug, mens større virksomheder ofte aflønner personalet i form af ikke-økonomiske fordele såsom firmabiler, som både anvendes til erhvervsmæssig og privat brug. Langt de fleste biler, der ejes af virksomheder, anvendes således til både erhvervsmæssig og privat brug. Virksomheders anvendelse af et køretøj til privat brug er i dag afgiftsbelagt i henhold til momsdirektivets artikel 26, stk. 1, litra a).

Da konstruktionen af visse køretøjer gør, at de er lige egnede til erhvervsmæssig og privat brug, har de polske myndigheder anført, at det er vanskeligt præcist at godtgøre, i hvilket omfang en afgiftspligtig person bruger disse køretøjer privat. Dette gør sig ikke blot gældende for afgiftspligtige personer, men også for skattemyndighederne, som skal kontrollere omfanget af den private brug. 

For at løse disse vanskeligheder og forenkle anvendelsen af momssystemet har Republikken Polen anmodet om en fravigelse med henblik på at undlade at opkræve afgifter af privat brug af visse køretøjer, men også om at begrænse afgiftsfradraget for disse køretøjers oprindelige købs- eller lejepris til 60 %. Denne procentdel svarer ifølge de polske myndigheders vurdering til den tid, disse typer køretøjer gennemsnitligt anvendes til erhvervsbrug. 

Fradraget ville blive på højst 6 000 PLN. Dette tal er beregnet på grundlag af prisen for en standardbil (55 000 PLN) og tilsigter at undgå et overdrevent fradrag for luksusbiler, som sandsynligvis i højere grad bliver anvendt til privat brug. 

De køretøjer, der er omfattet af denne foranstaltning, har en maksimal lasteevne på mere end 500 kg og en samlet maksimal vægt på 3,5 ton. En undtagelse herfra er køretøjer, som klart kun er bestemt til erhvervsaktiviteter, navnlig køretøjer, der er anskaffet med henblik på videresalg eller udlejning, last- og varebiler, køretøjer til særlige formål (f.eks. vejservicekøretøjer, læssemaskiner og rustvogne) og køretøjer, der er konstrueret til transport af mindst ti personer inklusive chaufføren. Formålet med denne sondring er at begrænse anvendelsen af foranstaltningen til de køretøjer, som både kan anvendes til erhvervsmæssig og privat brug.

2. Høring af interesserede parter og konsekvensanalyse

Der har ikke været behov for høring eller ekstern ekspertbistand.

3. Forslagets retlige aspekter

Afgørelsen giver Polen tilladelse til at indføre en særlig foranstaltning, der fraviger momsdirektivets artikel 26 og 168 for så vidt angår momsfradrag ved køb, nyerhvervelse, indførsel, leje eller leasing af visse køretøjer.

Afgørelsen har hjemmel i momsdirektivets artikel 395.

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

I betragtning af den strenge tidsbegrænsning og begrænsningen af anvendelsesområdet forekommer den særlige foranstaltning at stå i et rimeligt forhold til det tilsigtede formål.

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. En rådsafgørelse er det eneste egnede middel, da den kan rettes til en enkelt medlemsstat.

4. Budgetmæssige konsekvenser

Forslaget har ingen negative konsekvenser for Unionens budget.

5. Valgfrie elementer

Forslaget indeholder en udløbsklausul.

Forslag til

RÅDETS GENNEMFØRELSESAFGØRELSE

om tilladelse til Polen til at indføre en særlig foranstaltning, der fraviger artikel 26, stk. 1, litra a), og artikel 168 i Rådets direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, 

under henvisning til Rådets direktiv 2006/112/EF af 28. november 2006 om det fælles merværdiafgiftssystem
, særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionens Generalsekretariat den 16. november 2009 anmodede Polen om tilladelse til at indføre en særlig foranstaltning, der fraviger bestemmelserne i direktiv 2006/112/EF om retten til at fradrage moms ved erhvervelser.

(2) Kommissionen underrettede ved brev af 14. december 2009 de andre medlemsstater om Polens anmodning. Ved brev af 17. december 2009 meddelte Kommissionen Polen, at den rådede over alle de oplysninger, den fandt nødvendige for at kunne vurdere anmodningen.

(3) Nogle køretøjer er på grund af deres konstruktion lige egnede til privat og erhvervsmæssig brug. Når en afgiftspligtig person i dag har til hensigt at bruge et køretøj til privat brug, for hvilket køretøj vedkommende helt eller delvist har fradraget afgiften ved købet, skal han betale afgifter af brugen heraf. Imidlertid er det vanskeligt for den afgiftspligtige person nogenlunde præcist at godtgøre den private brug og for skattemyndighederne at kontrollere den.

(4) For at forenkle proceduren for opkrævning af moms har Polen derfor anmodet om en fravigelse for at begrænse retten til fradrag ved køb af et køretøj, der skal anvendes til både erhvervsmæssig og privat brug, til 60 % af den moms, der pålægges ved køb, nyerhvervelse, indførsel, leje eller leasing af køretøjer. Den afgiftspligtige person vil herefter ikke længere skulle betale afgift af den private brug af køretøjet.

(5) Den særlige foranstaltning bør kun finde anvendelse på køretøjer med en maksimal lasteevne på over 500 kg og en maksimal vægt på 3,5 ton og på afgiftsfradrag på højst 6 000 PLN. Den øvre grænse for momsfradrag skal hindre et overdrevent momsfradrag ved køb eller leje af luksusbiler, som sandsynligvis i højere grad bliver anvendt til privat brug. Køretøjer til særlige formål såsom vejservicekøretøjer, rustvogne og læssemaskiner samt køretøjer med henblik på videresalg og leje bør ikke være omfattet af fravigelsen.

(6) Tilladelsen skal være gyldig i en begrænset periode og bør derfor udløbe den 31. december 2013. På baggrund af den erfaring, der opnås indtil denne dato, skal der foretages en vurdering af, om fravigelsen fortsat er berettiget.

(7) Fravigelsen har ikke negative indvirkninger på Unionens egne momsindtægter -

VEDTAGET DENNE AFGØRELSE:

Artikel 1

Ved fravigelse af artikel 168 i direktiv 2006/112/EF gives der tilladelse til Polen til at begrænse momsfradrag til 60 % ved køb, nyerhvervelse, indførsel, leje eller leasing af køretøjer til en værdi af højst 6 000 PLN.

Denne begrænsning finder kun anvendelse på køretøjer med en maksimal tilladt lasteevne på mere end 500 kg og en samlet maksimal vægt på 3,5 ton.

Artikel 2

Artikel 1 finder ikke anvendelse på de følgende kategorier af køretøjer:

1)
køretøjer, der er erhvervet med henblik på videresalg, leje eller leasing

2)
last- og varebiler

3)
køretøjer til særlige formål 

4)
køretøjer, der er konstrueret til transport af mindst ti personer inklusive chaufføren.

Artikel 3

Ved fravigelse af artikel 26, stk. 1, litra a), i direktiv 2006/112/EF gives der tilladelse til Polen til, at privat brug eller mere generelt anden brug end erhvervsbrug af et køretøj, som er omfattet af den i nærværende afgørelses artikel 1 nævnte begrænsning, der udøves af en afgiftspligtig person eller dennes personale, ikke anses for levering af en tjenesteydelse mod vederlag. 

Artikel 4

Denne afgørelse udløber den 31. december 2013.

Artikel 5

Denne afgørelse er rettet til Republikken Polen.

Udfærdiget i Bruxelles, den


På Rådets vegne

